b'\n_START_ARTICLE_\nTransport Tycoon\n_START_SECTION_\n\xc5\xbdaidimo principas\n_START_PARAGRAPH_\n\xc5\xbdem\xc4\x97lapyje, kuriame vyksta \xc5\xbeaidimas, yra daug objekt\xc5\xb3\xc2\xa0\xe2\x80\x93 miest\xc5\xb3, pramon\xc4\x97s \xc4\xafmoni\xc5\xb3, bank\xc5\xb3, naftos platform\xc5\xb3. Kiekvienas \xc5\xa1i\xc5\xb3 objekt\xc5\xb3 \xe2\x80\x9egamina\xe2\x80\x9c ir \xe2\x80\x9enaudoja\xe2\x80\x9c tam tikrus krovinius. \xc5\xbdaid\xc4\x97jui reikia pastatyti vienokio ar kitokio transporto stotis ir perve\xc5\xbeti krovinius i\xc5\xa1 gamintojo \xc4\xaf naudotojo stot\xc4\xaf._NEWLINE_Objektai gaminamus krovinius i\xc5\xa1duoda netoli pastatytoje stotyje, priklausomai nuo gamyklos na\xc5\xa1umo (arba miesto gyventoj\xc5\xb3 skai\xc4\x8diaus) ir stoties reitingo. Stotyse transporto priemon\xc4\x97s pakraunamos kroviniais, kuriuos gali ve\xc5\xbeti, o i\xc5\xa1kraunamos artimiausioje stotyje, kurioje tie kroviniai priimami. I\xc5\xa1kraunant krovinius apmokamos transporto i\xc5\xa1laidos, proporcingai atstumui tarp sto\xc4\x8di\xc5\xb3, krovini\xc5\xb3 kiekiui ir pristatymo laikui.\n_START_SECTION_\nMiestai\n_START_PARAGRAPH_\nMiestai sudaryti i\xc5\xa1 pastat\xc5\xb3 ir gatvi\xc5\xb3. Kiekvienas pastatas turi tam tikr\xc4\x85 priimam\xc5\xb3 krovini\xc5\xb3 lyg\xc4\xaf (pvz., 3/4 Passengers, 1/4 Mail ir 1/8 Goods). Jeigu stoties apr\xc4\x97piamoje zonoje yra pastat\xc5\xb3, kuri\xc5\xb3 lygi\xc5\xb3 suma ne ma\xc5\xbeesn\xc4\x97 u\xc5\xbe 1, stotyje bus i\xc5\xa1kraunami \xc5\xa1ie kroviniai._NEWLINE_Miesto administracija kiekvienai transporto kompanijai, dirban\xc4\x8diai mieste ir netoli jo, nustato reiting\xc4\x85. Reitingas gali nukrist, jei mieste bus nugriauta daug pastat\xc5\xb3 arba i\xc5\xa1 pastatytos stoties ilgai nebus i\xc5\xa1ve\xc5\xbeami kroviniai. Esant \xc5\xbeemam reitingui (Mediocre lygis ir \xc5\xbeemesnis) miestas gali u\xc5\xbedraust kompanijai statyti stotis netoli miesto, taip pat griauti pastatus (Poor ir Appalling lygiai). Reiting\xc4\x85 gali pakelti, mieste surengus reklamin\xc4\x99 kampanij\xc4\x85 arba investavus \xc4\xaf pastat\xc5\xb3 statyb\xc4\x85 ar gatvi\xc5\xb3 rekonstrukcij\xc4\x85. Vis d\xc4\x97lto labiausiai reitingo lyg\xc4\xaf lemia med\xc5\xbei\xc5\xb3 kirtimas ir sodinimas, pirmu atveju reitingas krenta, antru kyla. Med\xc5\xbeius da\xc5\xbeniausiai naikinti reikia statant pastatus, stotis, tiesiant kelius, taip pat atliekant \xc5\xbeem\xc4\x97s darbus. Med\xc5\xbeiai auga palyginus l\xc4\x97tai, tod\xc4\x97l ir reitingas kyla gana l\xc4\x97tai lyginant su kirtimu, visgi tai efektyvus b\xc5\xabdas pakelti reiting\xc4\x85. Mieste taip pat galima pastatyti kompanijos \xc4\xafk\xc5\xabr\xc4\x97jo (reitingui tai neturi reik\xc5\xa1m\xc4\x97s) statul\xc4\x85 ar \xc4\xafsigyti i\xc5\xa1skirtines teises transporto aptarnavimui netoli miesto. Taip pat galima \xc4\xafsigyti i\xc5\xa1skirtines teises darbui mieste, tokiu atveju visa tai, kas priklauso miestui ne\xc5\xa1 peln\xc4\x85 i\xc5\xa1skirtinai \xc5\xbeaid\xc4\x97jo persona\xc5\xbeui._NEWLINE_Miest\xc5\xb3 pavadinimai automati\xc5\xa1kai generuojami paleid\xc5\xbeiant nauj\xc4\x85 \xc5\xbeaidim\xc4\x85. Yra trys pavadinim\xc5\xb3 re\xc5\xbeimai\xc2\xa0\xe2\x80\x93 angli\xc5\xa1ki, amerikieti\xc5\xa1ki ir europieti\xc5\xa1ki. Angli\xc5\xa1ki pavadinimai susideda i\xc5\xa1 prad\xc5\xbeios (Aber-, Trud-, Lennin- ir t. t.) ir pabaigos (-bury, -burg, -well\xe2\x80\xa6). J\xc5\xb3 prad\xc5\xbeioje gali b\xc5\xabti prid\xc4\x97ti \xc5\xbeodeliai Great ar Little, o pabaigoje Bridge ar Springs.'